Han var manden, der åbnede de tunge døre til Christiansborg og med verdenssucces til følge fik formidlet dansk politik i fiktionsserien 'Borgen'.

Nu er manuskriptforfatter Adam Price så klar til endnu engang at lukke danskerne inden for i et miljø, som kun de færreste af os færdes i og kender til – nemlig det danske præstemiljø.

Læs også : Adam Price om ny dramaserie: Det sværeste jeg nogensinde har lavet

Det sker med dramaserien 'Herrens Veje', hvis første sæson på ti afsnit har premiere på DR1 på søndag klokken 20.

- Hvis der er nogen, der tror, at præster kun er nogle pæne mennesker, der går i seng klokken 21 med hænderne over dynen og ikke vil deres medmennesker noget andet end godt, så tager de fejl, siger Adam Price.

Præster er ikke ufejlbarlige

Søndag aften inviterede Københavns Domkirke, Vor Frue Kirke, i samarbejde med den historiske festival Golden Days inden for til et arrangement, hvor første afsnit af 'Herrens Veje' blev vist i kirkens loft.

Jeg håber, serien vil sætte en samtale i gang, og at vi vil diskutere med hinanden som aldrig før. adam price

Netop Adam Prices pointe med, at præster langt fra er ufejlbarlige, var noget af det, der fangede tilskuer Mia Tvede.